和小阮沇感時韻
作者：程公許
朝代：宋

paragraphs: 豆籩列炙凌丘垤，有酒如澠旨且洌。
得似年豐世小康，漁樵結社談蜚屑。
畏途羊腸徧宇縣，二十年間行未徹。
憂時無力爲支撐，問計商顔未能决。
頻年水旱釀災眚，况復刀兵值空劫。
剜瘡補肉不遑恤，椎膚瀝髓供一切。
詩歌碩鼠想樂郊，澤自無魚可堪竭。
何時天狼隕芒焰，盡驅狐兔縶故穴。
危機欲濟重坎陷，暴征須戢猛火烈。
所期世路靜風塵，甘隠瓜疇耘露瓞。
阿咸年少知激昂，勉法前修立功業。